Source: http://birosag.hu/szakmai-informaciok/altalanos-sajtokozlemeny/debreceni-torvenyszek-jogeros-felmentes-bizonyitottsag
Timestamp: 2018-01-20 09:27:31
Document Index: 10554139

Matched Legal Cases: ['BÍRÓSÁG\n', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Debreceni Törvényszék - Jogerős felmentés bizonyítottság hiányában | BÍRÓSÁG
Debreceni Törvényszék - Jogerős felmentés bizonyítottság hiányában
2017. szep. 12. - 13:37, OBH-Sajto14
A Debreceni Törvényszék ma tartott nyilvános ülésén kihirdetett végzésében helybenhagyta a Debreceni Járásbíróság 2017. február 27-én hozott ítéletét, melyben felmentette az egy rendbeli szexuális erőszak bűntette és a társtettesként, felfegyverkezve elkövetett rablás bűntette miatt emelt vád alól I.r. M. A. és II.r. G. R. vádlottakat.
Dr. Szurdi Béla, a másodfokon eljáró bíróság tanácselnöke a határozat szóbeli indokolásakor kiemelte: 2014. július 4-én 11 óra körül a sértettet a Hatvan utca és a Déri tér közötti területen, a belvárosban, fényes nappal brutális támadás érte, amikor két ismeretlen személy megközelítette, megállásra bírta és egyikőjük egy éllel, heggyel bíró eszközzel elvágta a sértett ruháját, eközben a sértett testét több helyen megvágta, ez alatt a másik, ismeretlen személy kivette a sértett kezéből a tulajdonát képező borítékot és mobiltelefont.
A Debreceni Járásbíróság eljárása során valamennyi lehetséges bizonyítékot beszerzett. A nyomozás során vett szagminta és genetikai szakértői vizsgálat sem tudta kimutatni egyértelműen az I.r. vádlottal való egyezőséget, így azokat a bíróság nem értékelhette a vádlottra nézve terhelő bizonyítékként. Miként a bíróság rendelkezésére álló kamerafelvétel sem támasztotta alá a sértett vallomását. Az I.r. vádlott az eljárás során végig következetesen tagadta a cselekmény elkövetését. A II.r. vádlott pedig a később visszavont, egyes nyomozati anyagok ismeretében tett beismerő vallomásában a sértett vallomásával nem egyező módon taglalta a történteket. A tanács elnöke kiemelte: mind a mai napig nem került elő az elkövetés eszköze.
A Debreceni Törvényszék az ügy felülbírálata során nem látott indokot az elsőfokú ítélet hatályon kívül helyezésére, ezért azt kisebb korrekciók mellett helybenhagyta.
A ma hozott végzéssel a Debreceni Járásbíróság ítélete a mai napon jogerős és végrehajtható.